Flemming Hansen (KF), 2004-01-23:
Nej, det er også korrekt.
Enhedslisten har fremsat beslutningsforslag om sikring
af tilstrækkelig færgekapacitet til Bornholm, hvilket ifølge Enhedslisten indebærer en revision af færgeforliget.
Jeg afviser fuldstændig og totalt beslutningsforslaget, og det er der mange gode grunde til.
Enhedslistens forslag er koncentreret om at sikre, at der er tilstrækkelig kapacitet i færgebetjeningen af Bornholm.
Det er spørgsmål, som tidligere, kan jeg roligt sige, er behandlet, og jeg er stadig væk overbevist om, at der med det nuværende trafikoplæg er tilstrækkelig kapacitet til at dække efterspørgslen i hele kontraktperioden. Ligesom der i dag er udsolgte afgange på de mest attraktive rejsetidspunkter, f.eks. på de populære afgange lørdage i skolernes sommerferie, vil der også i fremtiden være udsolgte afgange.
Det er da klart.
Det kan ikke undgås.
Men med de forventede passagermængder burde der være mulighed for at komme med færgen inden for det ønskede døgn.
Det gælder ved alle former for kollektiv trafik, busser, tog og fly, at der kan være udsolgte afgange, og kun ved at planlægge i god tid kan man være helt sikker på at kunne komme med en afgang på et præcist klokkeslet.
Det kender vi vist alle sammen.
Det kan jeg huske at vi da havde en debat om forleden dag, når man bare skal hjem fra Folketinget med tog.
I forbindelse med dette beslutningsforslag har det konsulentfirma, der er tilknyttet udbud af færgebetjening af Bornholm, opdateret de tidligere foretagne kapacitetsberegninger.
Det er en væsentlig konklusion, at der i hele kontraktperioden, dvs. 2005-10, er tilstrækkelig kapacitet.
Det gælder både person- og biltrafikken for alle sæsoner og også for juli måned, som er måneden med den største efterspørgsel.
Opdateringen er foretaget på baggrund af den faktiske trafikudvikling fra 2001 til og med 2003, altså til og med for mindre end en måned siden.
I denne periode er trafikudviklingen stort set stagneret i højsæsonen, der er negativ vækst i skuldersæsonen, mens der stadig væk ses vækst i lavsæsonen.
Udgangspunktet for beregningerne har været den travleste dag og den travleste uge i hver sæson, og selv i disse spidsbelastningsperioder vil der være tilstrækkelig kapacitet i hele kontraktperioden.
Jeg er således ikke enig i, at der skulle være utilstrækkelig kapacitet i udbuddet af færgebetjeningen af Bornholm.
Selv hvis væksten i trafikken bliver væsentlig større, end trafikudviklingen indtil nu giver anledning til at tro, skulle der være tilstrækkelig kapacitet. Konsulenterne har i forbindelse med dette beslutningsforslag regnet på - netop på grund af forslaget - hvor kraftigt trafikudviklingen kunne stige, uden at det ville skabe kapacitetsproblemer i kontraktperioden. Beregningerne viser, at en årlig vækstrate på 5,5 pct., og det er meget højt, ikke vil skabe kapacitetsproblemer.
Nu er det svært at spå, og jeg kan selvfølgelig ikke udelukke, at der i yderår kan være en dag eller to, hvor trafikken kan overstige det, der udbydes i sejlplanen.
Men i disse tilfælde vil rederiet have et økonomisk incitament ifølge kontrakten til at indsætte en ekstra afgang, og det skulle der være tilstrækkelig kapacitet til i den anvendte tonnage, fordi man kan sejle flere ture, end det er forudsat i udbudsmaterialet.
Det er værd at bemærke, at hvis man regner med en vækstrate på 5,5 pct., vil trafikniveauet i 2009 være 38 pct. højere end i 2003.
Det er faktisk meget.
Det vil sige, at der er mulighed for selv en kraftig vækst i trafikken til og fra Bornholm, uden at det giver kapacitetsproblemer.
Og det er jo det, det hele handler om.
Det bemærkes også, at det bornholmske Kontaktråd selv har regnet med en vækst på 5 pct. i noget af det materiale, der er lagt frem fra følgegruppen.
Man skal også huske, at der er tale om et minimumskrav i udbudsmaterialerne, det er ganske vigtigt.
Hvis væksten bliver sådan, som optimisten hr. Keld Albrechtsen håber, vil det vindende rederi have en direkte økonomisk interesse i at øge antallet af afgange og dermed også kapaciteten.
Man skal også huske, at de krav til tonnagestørrelse, der er stillet i udbudsmaterialet, er minimumskrav, det er ganske vigtigt.
Det vil også øge kapaciteten.
Jeg vil runde hele kapacitetspørgsmålet af med at understrege, at driftsoplægget i forbindelse med udbuddet ikke fuldt ud udnytter den kapacitet, der er i tonnagen.
Det betyder, at rederiet vil have mulighed for at indsætte yderligere afgange, hvor det er økonomisk rentabelt, og det vil jo udvide kapaciteten yderligere, hvis der skulle være behov for det. På baggrund af de foretagne beregninger er det min vurdering, at der er tilstrækkelig kapacitet også i fremtiden i de driftsoplæg, der er lavet, til færgebetjening af Bornholm.
Efter udbuddet vil den fremtidige operatør være underlagt ganske kraftige bodsbestemmelser, som sammen med indtægtstabet vil give et kraftigt incitament til så vidt muligt at have tilstrækkelig reservekapacitet med kort varsel.
Ved havarier, ekstreme vejrforhold, nedbrud eller lignende vil sejladsen endvidere typisk foregå mellem Rønne
og Ystad, da man her opnår den største kapacitet, og det vil i langt de fleste tilfælde være muligt at komme med færgen inden for 24 timer.
I situationer som disse, som heldigvis kun sjældent forekommer, må man nødvendigvis acceptere visse driftsuregelmæssigheder.
Sådan er det med alle transportformer.
Selv verdens største succes, Storebæltsforbindelsen, har jo også nogle gange lukket en halv dag, selv om det heldigvis er sjældent.
Det er jo vejrguderne, vi ikke kan styre. Men hensyn til køjepladser er det vigtigt, at efterspørgslen i 2002 i mange tilfælde oversteg den kapacitet, der var lagt op til i den fremtidige færgebetjening.
Fra Bornholms side ønsker man ikke at gøre sin indflydelse gældende og prioritere flere køjepladser frem for f.eks. takstnedsættelser og flere afgange med hurtigfærgen.
Hvis den nuværende udvikling i rejsemønsteret fortsætter, hvor stadig flere vælger den hurtige forbindelse via Ystad - og det stiger faktisk hele tiden - er det heller ikke givet, at efterspørgslen efter køjer i fremtiden vil være den samme, som den var i 2002.
Endelig må man ikke glemme, at passagerer, der rejser om natten, nu får mulighed for at få en hvileplads, hvilket også kan påvirke efterspørgslen efter køjer.
Målet med driftsoplægget i forbindelse med udbuddet har været at tilpasse rutestrukturen og udbuddet af kapacitet til det nye trafikmønster, hvor det jo meget tydeligt har vist sig, at langt hovedparten, for så vidt angår persontransporten, vælger Ystadoverfarten, mens det for godsets vedkommende er Køgeoverfarten.
Med hensyn til valget af Køge som anløbshavn på Sjælland er det da rigtigt, at for nogle passagerer vil der ikke være tale om en forbedring.
Men man må ikke glemme, at Køge ligger centralt i forhold til motorvejsnettet og jernbaneforbindelser ikke kun for godstransporterne, men også for mange rejsende til og fra Bornholm.
Efter et møde, jeg har holdt med Køges borgmester m.fl.,
er jeg slet ikke i tvivl om, at Køge alt i alt både kan og vil give mindst lige så gode adgangsvilkår, som der kan blive f.eks. ved Nordhavn.
Jeg er sikker på, at Køge som anløbshavn er en fordel for det bornholmske erhvervsliv.
I foråret 2002 bad Trafikministeriet således et konsulentfirma om nærmere at undersøge godsstrømmene til og fra Bornholm.
Baggrunden var bl.a., at bornholmske vognmænd og andre dele af erhvervslivet og BornholmsTrafikken i et par år eller mere havde peget på Køge som en attraktiv port til det øvrige Danmark.
Undersøgelsen viste, at kun 20 pct. af godset skal til København eller Nordsjælland og dermed vil have en fordel af en anden anløbshavn på Sjælland end Køge.
Som en sidste ting vil jeg nævne, at det er rigtigt, at der fortsat er problemer for visse rejsende gennem Sverige.
Vi arbejder ganske intenst med det.
Derimod er der på områder som medicin og våben sket gode fremskridt allerede nu.
Der er nu opnået fælles nordisk enighed om en aftale, der indebærer, at man nu slipper for pillepas i 90 pct. af de tilfælde, hvor man i dag skal have det, således at Sverige og Danmark på medicinområdet nu har de samme regler, og også på våbenområdet forventer vi en lettelse af den nuværende situation.
De tre nævnte områder har været vurderet som nogle af de væsentligste barrierer for den rejsende, og disse har vi prioriteret at finde en løsning på.
Det efterlader en række mindre problemer, men jeg mener dog ikke, at man med rimelighed kan forvente, at vi skal løse alle problemer, som Center for Regional- og Turismeforskning har beskrevet.
Vi er inde på et område, hvor vi er nødt til at respektere et andet lands suverænitet.
Det er også derfor, vi har bevaret den direkte færgerute til Sjælland, som hr. Albrechtsen ved.
Alt i alt må jeg konkludere, at beslutningsforslaget fra Enhedslisten indeholder en række emner, som tidligere er drøftet, og som ikke giver anledning til ændring i udbudsproceduren, og derfor afviser jeg endnu en gang beslutningsforslaget.